ต่างชาติตะลุยซื้อหุ้นไทยไม่ตก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ตลาดหุ้นไทยปีเสือดุ นักลงทุนถูกขม้ำเลือดสาด เดือนม.ค. ดัชนีปรับตัวลง 5.17% ซึ่งสอดคล้องกับทิศทางของตลาดหุ้นส่วนใหญ่ในภูมิภาคที่ปรับลดลง เพราะข่าวร้ายๆ ออกมาอย่างต่อเนื่อง แม้ยังมีความเชื่อมั่นเรื่องเศรษฐกิจสหรัฐกำลังฟื้นตัวอย่างต่อเนื่องก็ตาม แต่สถานการณ์การเมืองในประเทศกลับร้อนแรง และฐานะการคลังของประเทศในกลุ่มยุโรปออกอาการเป๋มากขึ้นและลุกลามไปหลายประเทศ 
ขณะนี้ตลาดและผู้เชี่ยวชาญเริ่มเกิดความกังวลว่า ปัญหาของยุโรปอาจจะกลายเป็นวิกฤตคล้ายๆ กับซับไพรม์ของสหรัฐได้อีก
ตลาดหุ้นไทยเริ่มเปิดเสรีค่าธรรมเนียมซื้อขายหุ้นแบบขั้นบันได (คอมมิชชัน) ในเดือนม.ค.เป็นเดือนแรก ซึ่งตลาดหลักทรัพย์แห่งประเทศไทย (ตลท.) แถลงข้อมูลการซื้อขาย พบว่าสัดส่วนการซื้อขายของผู้ลงทุนต่างประเทศอยู่ที่ 22% เพิ่มขึ้นเมื่อเทียบกับเดือนธ.ค. 2552 อยู่ที่ 21.3% และสูงกว่าสัดส่วนของทั้งปี 2552 
สะท้อนว่าสัดส่วนของนักลงทุนต่างชาติที่เพิ่มขึ้นไม่ได้มีนัยสำคัญอย่างไร เพราะกลุ่มนี้ย่อมมีการซื้อขายเกิน 20 ล้านบาท/วันอยู่แล้ว จึงเป็นกลุ่มผู้ลงทุนที่ได้รับประโยชน์จากเสรีคอมมิชชันแบบขั้นบันได โดยมีต้นทุนในการซื้อขายหุ้นถูกลง 
นายยรรยง ไทยเจริญ ผู้อำนวยการสถาบันวิจัยเพื่อการพัฒนาตลาดทุน ตลท. ยอมรับว่า ผลของการเปิดเสรีคอมมิชชันในระยะยาวจะมีส่วนช่วยสร้างให้มูลค่าการซื้อขายสูงขึ้น 
แต่ขณะนี้ยังเร็วเกินไปที่จะระบุลงไปแน่ชัดว่าสัดส่วนการซื้อขายของนักลงทุนต่างชาติที่สูงขึ้นในเดือนม.ค.ที่ผ่านมานั้น เป็นผลจากการเปิดเสรีคอมมิชชันแบบขั้นบันได เนื่องจากเป็นช่วงที่นักลงทุนให้ความกังวลต่อภาพเศรษฐกิจโดยรวมของโลก จึงมีการลดความเสี่ยง ทำให้เห็นภาพของการซื้อขายที่สูงขึ้น นอกจากนี้โดยปกติในเดือนม.ค.ต่างชาติซื้อขายมากอยู่แล้ว 
“ผมประเมินว่าคงต้องใช้เวลา 6 เดือนข้างหน้า จึงจะเห็นผลการเปิดเสรีคอมมิชชันแบบขั้นบันได ส่งผลต่อภาพรวมการซื้อขายอย่างไร” 
ทั้งนี้ มูลค่าการซื้อขายเฉลี่ยรายวันของเดือนม.ค.ที่ผ่านมาอยู่ที่ 18,668 ล้านบาท เพิ่มขึ้นเมื่อเทียบกับเดือนธ.ค.ที่ผ่านมาอยู่ที่ 15,387 ล้านบาท และสูงกว่าค่าเฉลี่ยของทั้งปี 2552 ซึ่งอยู่ที่ 17,853 ล้านบาท 
สำหรับมูลค่าการระดมทุนในเดือนม.ค.นี้ รวม 893 ล้านบาท เพิ่มขึ้นเมื่อเทียบกับช่วงเดียวกันของปี 2552 ซึ่งมีมูลค่าการระดมทุน 215 ล้านบาท แต่ลดลงจากเดือนธ.ค. 2552 ซึ่งมีมูลค่าการระดมทุน 2,145 ล้านบาท 
“มูลค่าการระดมทุนในปี 2553 นี้ น่าจะสูงกว่าปี 2552 ซึ่งมีมูลค่าการระดมทุนรวม 35,162 ล้านบาท เนื่องจากจะมีการลงทุนตามการขยายตัวทางเศรษฐกิจ นอกจากนี้เงินที่ไปลงทุนในกองทุนต่างประเทศพันธบัตรเกาหลีซึ่งใกล้ครบกำหนดจะไหลกลับมา ย่อมมองหาการลงทุนต่อเนื่อง ส่วนหนึ่งคงจะกลับเข้าไปลงทุนในตลาดตราสารหนี้ และคงมีบางส่วนไหลเข้ามาลงทุนในตลาดหุ้น” 
ปีเสือก็ย่างเข้าเดือนที่สองแล้ว หวังว่าอะไรคงจะดีขึ้น หลังคำตัดสินคดียึดทรัพย์ออกมาแจ่มชัดแล้ว